Suðuroyartunnilin

Suðuroyartunnilin er en planlagt undersøisk vejtunnel, der skal forbinde Færøernes sydligste ø, Suðuroy, med det centrale Færøerne. Der vil sandsynligvis være tale om to undersøiske tunneler, som begge vil komme op til overfladen på den lille ø Skúvoy, som ligger imellem Sandoy og Suðuroy. En forudsætning for at Suðuroyartunnilin bygges, er at Sandoyartunnilin også bliver bygget, og det skal den efter planen bygges fra 2018 og forventes at åbne i december 2023. I december 2020 var 60% af Sandoyartunnilin boret. En forudsætning er også, at det vedtages af lagtinget, at den skal bygges. Indtil videre er det ministeren for samfærsel, Henrik Old, som har startet en diskussion om og sat undersøgelser i gang om hvordan man skal gribe det an.

To undersøiske tunneler 
Efter at arbejdet med Eysturoyartunnilin gik i gang i 2016 og fra 2018 blev også arbejdet med Sandoyartunnilin skudt i gang, er politikere på Færøerne begyndt at tale om muligheden for at fortsætte hele vejen sydpå og bygge en undersøisk tunnel til Suðuroy, efter at arbejdet med at bygge Sandoyartunnilin er overstået ca. 2023. Samfærdselsministeren Henrik Old har i 2016 anmodet Landsverk (Vejdirektoratet) om at undersøge, hvordan man bedst kunne bygge en undersøisk tunnel til Suðuroy og gå i gang med forundersøgelserne. Den 4. september 2017 var Landsverk klar med svaret til Henrik Old. Der blev holdt et informationsmøde på gymnasiet på Suðuroy, hvor repræsentanter fra Landsverk fortalte om deres foreløbige planer. De mente, at det var bedst at bygge forbindelsen mellem Sandoy og Suðuroy som to undersøiske tunneler på henholdsvis 9 og 17,2 km, hvor den ene på 9 km ville forbinde bygden Sandur på Sandoy med en af de små øer, der ligger i mellem Sandoy og Suðuroy. Skúvoy var den af de små øer, der egnede sig bedst til formålet. Tunnelen vil komme op syd for bygden Skúvoy, hvorefter en anden tunnel vil være firehundede meter derfra og denne vil forbinde Skúvoy med Sandvík, som er den nordligste bygd på Suðuroy. Hvis planerne føres ud i livet, så vil 99% af Færøernes befolkning være forbundet via vejnettet.

Prisen 
Landsverk regner med, at det vil koste omkring 3 milliarder at bygge de to tunneler mellem Suðuroy og Sandoy. Det skal holdes op imod, at hvis man ikke bygger disse tunneler, så må man bygge en ny færge omkring år 2030, og den koster ca. 1 milliard. Smyril koster ca. 50 millioner i driftsomkostninger om året, tunnelerne vil koste ca. 30 millioner i vedligeholdelse om året. Ved at lade tunnelerne komme op på Skúvoy sparer man også færgen, der ellers sejler mellem Skúvoy og Sandoy, den koster ca. 3 millioner om året.

Afstanden til Tórshavn 
Suðuroy ligger langt borte fra det centrale Færøerne, som efterhånden er bygget sammen med underøiske tunneler og broer. Det tager to timer med færgen, Smyril, at sejle mellem Krambatangi ved Tvøroyri og Tórshavn, og fægen seljer kun to til tre gange daglig. Det er derfor ikke muligt at bo på Suðuroy og arbejde i Tórshavn, hvor de  fleste arbejdspladser findes. Vágs kommunes borgmester, Dennis Holm, påpegede, at beboere på Suðuroy som er ca. 10% af Færøernes befolkning, ikke har samme adgang til arbejdspladserne på Færøerne, som folk der bor på andre øer, f.eks. kan man bo i Klaksvík eller i Sørvágur og arbejde i Tórshavn. Han sagde også, at den økonomiske vækst som kan ses i resten af landet, ikke kan ses på Suðuroy, som bl.a. har landets højeste arbejdsløshed.

Galleri

Referencer 

Tunneler på Færøerne
Suðuroy
Skúvoy
Sandoy